Stajne blido Budyskeje CDU móst přez sprjewiny doł rozjimało
Budyšin (CRM/SN). Městna w towarstwowej stwě Budyskeje piwarnje na Thomasa Mannowej wčera wječor dawno njedosahachu, tak zo přepołožichu zarjadowarjo stajne blido měšćanskeho zwjazka CDU na žurlu. Prof. dr. Manuel Bäumler z Techniskeje uniwersity Drježdźany rozłoži studiju wo nowym mosće za pěškow, kotryž ma mjez Hrodźiškom a hrodom nastać. „Planowany je přijomny puć wot parkowanišća na Schliebenowej do stareho města z wulkotnym widom na Hród“, wón wuwjedźe a poda jako nazhonity architekt a planowar městow podobne přikłady z pomocu swětłowobrazow z němskich městow z přirunujomnej situaciju. „Kóždežkuli město je organizm, kiž ma so permanentnje dale wuwiwać, hewak stanje so z muzejowym městom“, rěka jeho dopóznaće. Po słowach do Budyskeho projekta kruće zapřijateho fachowca pak je předležacy naćisk jedyn mjez někotrymi dalšimi a tohorunja zwoprawdźomnymi.
szl_Latn szl_Latn